 

**בבית הדין הצבאי המחוזי**

**במחוז שיפוטי ח"א**

**בפני כבוד השופטת**: **סא"ל לידור דרכמן**

בעניין: התובע הצבאי (ע"י ב"כ, : קמ"ש גל תמרין)

נגד

הנאשם: X/XXX סמל ז' ב' (ע"י ב"כ, סגן עדן שאקי בשם סרן מאור שמואלי)

**הכרעת-דין**

החייל מורשע, על פי הודאתו, בעבירה של התנהגות מבישה, לפי סעיף 129 לחוק השיפוט הצבאי, התשט"ו-1955, בכך שנעדר מיחידתו מיום 16.12.2021 ועד יום 24.10.2022 למשך 313 ימים, בהתאם לכתב האישום המתוקן ולפרטים הנוספים.

**ניתנה היום, כ"ט בכסלו תשפ"ד, 12.12.2023, והודעה בפומבי ובמעמד הצדדים.**

**­­­­­\_\_\_\_\_\_\_\_\_\_\_\_\_**

**שופט**

**גזר-דין**

החייל הורשע על פי הודאתו בכתב אישום מתוקן בעבירה של התנהגות מבישה, בגין כך שנעדר מיחידתו XXX ללא היתר למשך 313 ימים, היעדרות שהסתיימה בהתייצבות.

החייל התגייס לצה"ל בחודש נובמבר 2020 ולחובתו שתי היעדרויות נוספות, בגינן נשפט בדין משמעתי ביחידתו (ת/1).

כתב האישום בעניינו תוקן לאחר שהשלים בהצלחה הליך שילוב בן 12 חודשים, במסגרתו שוחרר ממעצרו בתנאים ושב לשרת בצה"ל תחת פיקוח בית הדין המשלב וליווי פיקודי צמוד. במהלך תקופת השילוב עבר החייל כברת דרך משמעותית, הוכיח את עצמו ואת יכולותיו וסיים בהצלחה את ההליך, על אף קשיים לא מבוטלים עמם התמודד לאורכו. לאורך תקופת השילוב ידע החייל עליות ומורדות בתפקודו, כאשר מחוות דעת מפקדיו עלה כי התנהלותו אינה אחידה. עם זאת, לאור רקעו המורכב והתהליך שעבר במהלך השנה שחלפה, יש לציין בחיוב את השיפור שחל בתפקודו, כפי שעלה גם מדברי מפקדתו במהלך הדיון, הגם שצוין כי יש מקום לשיפור.

מפקדתו של החייל עתרה להאריך את הליך השילוב לתקופה נוספת עד לסיום שירותו בצה"ל בעוד כחמישה חודשים, וזאת על מנת לשמור על השיפור שחל בתפקודו. לאחר ששמעתי את עמדת קצינת השילוב ועו"ס בית הדין המשלב, הגעתי לכלל דעה כי בחלוף למעלה משנה במהלכה עבר החייל תהליך משמעותי, נכון יהא לאפשר לו לסיים את ההליך היום. עם זאת, הובהרה לחייל חובתו להמשיך ולתפקד באופן תקין, בראי עונש המאסר המותנה שיושת עליו במסגרת גזר הדין והוא מסר כי בכוונתו לעשות כן.

**על הנאשם נגזר עונש מאסר מותנה בן שלושים (30) ימים למשך שנה, לבל יעבור עבירה לפי סעיף 92 או 94 לחוק השיפוט הצבאי, התשט"ו - 1955.**

**מזכירות בית הדין תעביר את ההחלטה לאנשי הקשר במרכז אבחון וחוסן (גחל"ת), לאנשי הקשר במדור שילוב, לרמ"ד עריקים במקמש"ר ולמפקד החייל.**

**העתק יועבר גם לעו"ס בית הדין המשלב.**

**העתק יופנה למש"קי בית הדין המשלב של מחוז השיפוט, אשר מתבקשים לעדכן כי הנאשם השלים בהצלחה את הליך השילוב.**

**המזכירות תסמן את התיק במערכת חוק וצדק בסימון "הושלם הליך שילוב.**

* **זכות ערעור כחוק.**
* **ניתן היום, כ"ט בכסלו תשפ"ד, 12.12.2023, והודע בפומבי ובמעמד הצדדים.**

**\_\_\_\_\_\_\_\_\_\_\_\_\_\_\_**

**שופטת**

**נערך על ידי: ג.ח**

**בתאיך:31.12.2023**

**חתימת המגיה: סגן שיר בן-ארמון**